雜曲歌辭 生別離
作者：白居易
朝代：唐

paragraphs: 食蘗不易食梅難，蘗能苦兮梅能酸。
未如生別之爲難，苦在心兮酸在肝。
晨雞載鳴殘月沒，征馬重嘶行人出。
迴看骨肉哭一聲，梅酸蘗苦甘如蜜。
黃河水白黃雲秋，行人河邊相對愁。
天寒野曠何處宿？棠梨葉戰風颼颼。
生離別，生離別，憂從中來無斷絕。
憂積心勞血氣衰，未年三十生白髮。